বর্তমান সরকার স্বাধীন দূর্ণীতি দমন কমিশন গঠন, নির্বাচন কমিশন সংস্কার ও পূণঃগঠন, নির্বাহী বিভাগ থেকে বিচার বিভাগকে পৃথকীকরণসহ আর্থিক খাত সংস্কারের লক্ষ্যে রাষ্ট্রায়াত্ব বাণিজ্যিক ব্যাংকগুলোকে ইতোমধ্যেই পাবলিক লিঃ কোম্পানীতে রূপান্তর করেছে। এছাড়াও পুলিশ, সিভিল প্রশাসন, সরকারী-আধাসরকারী বিভিন্ন প্রতিষ্ঠানে চলছে সংস্কার এর লক্ষ্যে শুদ্ধি অভিযান। দূর্ণীতিবাজ রাজনীতিক, আমলা, ব্যবসায়ীদের গ্রেফতার ও তাদের বিরুদ্ধে কঠোর পদক্ষেপ গ্রহণ সহ দেশে সুস্থ ধারার রাজনীতি ফিরিয়ে আনার লক্ষ্যে রাজনৈতিক দলগুলোর মধ্যে গণতান্ত্রিক ধারা প্রতিষ্ঠার জন্যও নিরন্তর প্রচেষ্টা চালিয়ে যাচ্ছে। উচ্ছেদ করা হয়েছে সরকারী জমির উপর গড়ে উঠা অনেক অবৈধ স্থাপনা। সর্বপরি, দেশের রাজনৈতিক অবস্থার সুস্থ গতিধারা সৃষ্টি ও সুশাসন নিশ্চিত করার জন্য প্রতিটি ক্ষেত্রেই চলছে সংস্কার। কিন্তু সিডর আক্রান্ত হওয়ার পর NGO গুলোর বিষয়ে সরকার কর্তৃক কিছু বক্তব্য ছাড়া কার্যকর কোন ব্যবস্থা গ্রহনের উদ্যোগ এখন পর্যন্ত পরিলক্ষিত হয়নি। বর্তমানে আমাদের দেশে ছোট-বড়, দেশী-বিদেশী মিলিয়ে প্রায় ২০,০০০ এর মত এনজিও রয়েছে। যাদের কার্যক্রম যাথাযথভাবে পরিচালিত হচ্ছে কিনা সে ব্যাপারে সরকারের কার্যকরী পদক্ষেপ গ্রহণ করা আজ সময়ের দাবী। ইতোমধ্যে Micro Credit Programme এর মাধ্যমে জনকল্যাণকর কাজের স্বীকৃতিস্বরূপ ডঃ ইউনূস ও তাঁর প্রতিষ্ঠান গ্রামীণ ব্যাংক যৌথভাবে শান্তিতে নোবেল পুরষ্কার পেয়েছেন। যদিও Micro Credit তত্ত্বের জন্য শান্তির পরিবর্তে অর্থনীতিতে নোবেল পেলে সঙ্গতিপূর্ণ হতো। ব্র্যাক পেয়েছে স্বাধীনতা পদক সহ বিভিন্ন আন্তর্জাতিক পুরষ্কার। এতসব সম্মাননার আড়ালে ঢাকা পড়ে গেছে তাদের কর্মকান্ডের কারণে দেশের বৃহত্তর হত-দরিদ্র জনগোষ্ঠী কিভাবে শোষিত হচ্ছে, আর এনজিও মালিক তথা এনজিও ব্যবসায়ীরা কিভাবে গড়ে তুলছে সম্পদের পাহাড়। এনজিও ব্যবসার একমাত্র উপাদান হলো দারিদ্রতা, মাধ্যম শিক্ষিত বেকার যুব সমাজ। আর প্রকারান্তে কতিপয় ব্যতিক্রম বাদে তাদের প্রধান উদ্দেশ্যই হলো দারিদ্র বিমোচনের নামে রমরমা সুদের ব্যবসা করে অতি মুনাফা অর্জন করা।